Oekraïne, Rusland beskuldig mekaar oor ontploffings by kernkragaanlegZaporizhzhia-kernkragaanleg (Foto: Ralf1969, eie werk via Wikimedia Commons) Oekraïne en Rusland het Sondag mekaar beskuldig van ontploffings Saterdag en Sondag naby die Zaporizhzhia-kernkragaanleg in suidelike Oekraïne wat onder Rusland se beheer is. Die Verenigde Nasies se kernkrag-waghond het ŉ span kenners by die aanleg – die grootste kernkragaanleg in Europa. Kiëf “hou nie op met sy uitlokking om ŉ bedreiging van ŉ mensgemaakte katastrofe te skep by die kernkragaanleg nie”, het die Russiese weermag Sondag in ŉ verklaring gesê. Ondanks die ontploffings is uitstralingsvlakke “steeds normaal”, het die weermag bygevoeg. Aldus die verklaring het missiele naby ŉ kraglyn ontplof wat elektrisiteit aan die aanleg verskaf. Renat Karchaa, ŉ raadgewer by die Russiese kernkragagentskap Rosatom, het aan die staatsbeheerde TASS gesê die “spesiale gebou” bevat kernkragbrandstof. Energoatom, Oekraïne se kernkragagentskap, het kort daarna gesê Rusland is verantwoordelik vir die ontploffings. “Vanoggend, 20 November 2022, is minstens 12 trefslae aangeteken in die gebied van die Zaporizhzhia-kernkragaanleg weens Rusland se ontploffings,” het Energoatom gesê. Die agentskap het Rusland daarvan beskuldig dat die land “weereens die hele wêreld in gevaar plaas”. “Die nuus is uiters kommerwekkend. Ontploffings op die perseel van hierdie groot kernkragaanleg is absoluut onaanvaarbaar,” het Rafael Grossi, hoof van die VN se kernkrag-waghond, in ŉ verklaring gesê. Hy sê skade aan geboue, stelsels en toerusting wat tot dusver aangemeld is, is nie “krities” nie. “Die ontploffings bring ŉ periode van relatiewe vrede by die fasiliteit tot ŉ einde. Dit benadruk die dringende behoefte aan maatreëls om ŉ kernkragongeluk daar te voorkom,” het Grossi bygevoeg. Moskou en Kiëf beskuldig mekaar al maande lank oor ontploffings naby die aanleg. Dit het gelei tot vrese vir ŉ kernkragramp en versoeke dat gebiede rondom kernkragaanlegte in Oekraïne gedemilitariseer word.